酬洪朝奉
作者：釋居簡
朝代：宋

paragraphs: 樓居八十行地仙，兩脚踏土輕蹁躚。
飲如長鯨食如虎，老齒不摇金石堅。
年年正三二月天，花間幽討酬芳鮮。
要續李杜三千篇，晚唐不足爭媸妍。
歸來醉卧北窗下，靜照無私觀物化。
孫枝生子又生孫，鼎來慶事前無聞。
堂中衮繡方爛爛，門前桃李長紛紛。
歛福錫民天所祚，吉德在躬如密付。
要看壽富享天然，熏陶六極熙熙然。